Ma skenk seun se organe: 'Hy sou mense ook só wou help' | Maroela Media
Ma skenk seun se organe: 'Hy sou mense ook só wou help'
"Hy was 'n baie vriendelike kind wat met enigiemand kon gesels. Hy was 'n gentleman."
Só sal Lisa Smorenburg haar enigste seun onthou. Storm Smorenburg (18) is Vrydag in 'n hospitaal in Mosselbaai oorlede nadat hy die vorige dag ernstige kopbeserings opgedoen het in 'n ongeluk op die perseel van die Hoër Landbouskool Oakdale in Riversdal.
Smorenburg het haar seun se organe geskenk. "Dit was nie vir my 'n moeilike besluit nie. Hy het daarvan gehou om mense te help en ek het geweet hy sou mense ook só wou help."
Storm, wat in die koshuis van die Hoër Landbouskool Oakdale was, was Donderdagoggend saam met skoolmaats van die koshuis na die eksamenlokaal op pad toe die ongeluk gebeur het.
"Van sy vriende het met 'n bakkie van die koshuis na die skool gery. Storm het op sy longboard ['n langer soort skaatsplank] gery. Daar was vriende agter op die bakkie ook en toe die bakkie by hom verbyry, het hy aan die bakkie vasgegryp."
Volgens Smorenburg het Storm 'n entjie saamgery voor hy sy greep op die bakkie laat vaar het. "Hulle het nie vinnig gery nie, want daar is baie draaie in die pad. Ek vermoed hy het sy een voet neergesit om te probeer stop, maar dat daar nog te veel momentum was en hy toe gegly en agteroor geval het."
Storm is onmiddellik op 'n trauma-draagbaar geplaas en met die bakkie na die Riversdal-hospitaal gehaas. Die skoolhoof het intussen die hospitaal gebel en dokters het gereed gestaan toe Storm by die hospitaal aangebring is. Hy is gestabiliseer voor hy met 'n private ambulansdiens na 'n hospitaal in Mosselbaai vervoer is. 'n Motor het saam met die ambulans gery om die pad oop te maak.
Smorenburg was in die Kaap toe sy die nuus oor die ongeluk ontvang het. Die hospitaal het haar later gebel en gevra of Storm geopereer kan word om die drukking op sy brein te verlig. "'n Baie goeie vriendin van my was van die begin af saam met Storm. Sy was saam met hom by die hospitaal tot ek daar gekom het."
Dokters kon egter niks vir Storm doen voor die drukking op sy brein gesak het nie en hy het glad nie weer wakker geword ná die val nie. Daar is vir Smorenburg gesê dat haar seun geen breinaktiwiteit het nie. "Daar was niks wat ons kon doen nie."
Storm, wat in Junie 18 geword het, was mal oor die buitelewe. "Ons woon op 'n plaas in Riviersonderend en hy sou sommer met sy motorfiets op die plaas gaan ry. Hy sou na die rivier ry om daar te gaan sit of swem."
Hy was ook baie passievol oor lewensredding. Storm het opleiding by 'n kampterrein in Riversdal ondergaan en het vakansies as lewensredder by Lappiesbaai-strand in Stilbaai gewerk.
'n Gedenkdiens vir Storm sal Woensdag in Riviersonderend gehou word en Vrydag by die Hoër Landbouskool Oakdale. Hy word ook oorleef deur sy pa, Hendrik Louw, sy ma se twee broers en 'n ouma.
Bronagh Hammond, direkteur van kommunikasie by die Wes-Kaapse departement van onderwys, het vroeër gesê berading is by die skool beskikbaar gestel ná Storm se dood.
Hoe gaan dit régtig met beroepsvroue in SA?
Dankie dat julle ten spyte van jul eie onmeetbare hartseer soveel ander mense help…. Saluut!
Julle ontsettende hartseer bring vir ander hoop. Mag julle pragtige seun voortleef in die wat n kans op die lewe kry agv sy organe. Baie sterkte vir julle vorentoe. Beterskap ook vir die ontvangers. Ons kan gerus almal daardie voorbeeld volg.
Anoniem, ek stem! Voorwaar 'n onbaatsugtige gebaar. Ons gesin was bevoorreg om twee jaar terug 'n orgaan oorplanting in ons familie te kon he….'n tweede kans, as gevolg van iemand se liefde vir hul medemens. Dankie
Dankie vir die eerbare daad wat julle doen. Baie sterkte met julle groot verlies.
Wat 'n heldedaad! Hul moet in ons land vir die orgaan skenkers " a organ donor walk of respect" hou ! Ek saluut saam ! Sterkte aan sy naasbestaandes en RIV Storm